Donker prentjie geskets oor brandstofpryseArgieffoto: Pixabay Die Automobiel Assosiasie (AA) meen motoriste moet hulle maar staal vir nog brandstofprysverhogings in April. Dit kom nadat petrol van alle grade begin Maart met 74c per liter gestyg het, diesel met ŉ swaelinhoud van 0,05% met 91c per liter en diesel met ŉ swaelinhoud van 0,005% met 93c per liter. Die AA voorspel dat petrol begin April met 98c per liter kan styg en diesel met sowat 70c per liter. Die brandstofheffings wat in April in werking tree, sal die prys verder opstoot. “Wanneer die brandstofheffings bygevoeg word, kyk mens na ŉ styging van R1,18 per liter vir petrol en 90c per liter vir diesel.” Volgens die AA het veranderinge in die wisselkoers tussen 23c en 26c tot die verwagte verhoging bygedra. “Die balans is weens veranderinge in internasionale oliepryse. Die Sentrale Energiefonds se ontleding wys dat internasionale oliepryse 73c per liter van die styging sal bydra in die geval van petrol.” “Dit is moeilik om daardie syfer te versoen met die algemene stabiliteit wat sedert die begin van Maart deur die daaglikse pryse getoon is. Ons hoop dat data meer duidelikheid sal gee soos die maand ontvou, maar daar is ŉ verdere vlieg in die salf, naamlik die brandstofheffings wat van April van toepassing sal wees,” het die AA gesê. Die algemene brandstofheffing gaan met 15c per liter toeneem en die padongelukkefondsheffing met 5c. Die algemene brandstofheffing verhoog tot R3,52 per liter petrol en R3,37 per liter diesel. Die padongelukkefondsheffing verhoog tot R1,98 per liter vir petrol én diesel. Die heffingtoenames sal op 3 April in werking tree. Van Junie af sal die koolstofheffing ook in werking tree. Koolstofbelasting op brandstof van 9c per liter op petrol en 10c per liter op diesel sal op 6 Junie in werking tree.